Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2002/C 186/05)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (x)

Nationalt sagsnummer: 10/2000

1. Medlemsstatens ansvarlige myndighed Navn: Ministero delle Politiche agricole e forestali

Adresse: Via XX Settembre, 20, I-00187 Roma

Tlf. (39-06) 481 99 68

Fax (39-06) 42 01 31 26

E-post: qualita@politicheagricole.it

2. Ansøgende sammenslutning 2.1. Navn: Coop.va Rinascita Scarl

2.2. Adresse: Via G. Cultrone, 90, I-97019 Vittoria (RG)

Tlf. (39) 0932 99 76 11

2.3. Sammensætning: producent/forarbejdningsvirksomhed (x) andet ( )

3. Produktets art: Kategori 1.6 - Ikke-forarbejdet frugt og grøntsager - Spisedruer.

4. Varespecifikation (sammenfatning af betingelserne i artikel 4, stk. 2)

4.1. Navn: Uva da tavola di Mazzarrone.

4.2. Beskrivelse: Frisk frugt af sorten Vitis (L) af følgende typer:

- blå druer

- røde druer

- hvide druer.

Mazzarrone-druens vigtigste egenskaber er:

- drueklasense størrelse: mindst 350-400 g

- druens gennemsnitsvægt: mindst 3 g for sorter med små druer og 5 g for sorter med store druer

- opløseligt tørstofindhold i alt: mindst 13,00 udtrykt i Brix-grader

- stilkens kendetegn: må hverken udvise tegn på brunfarvning eller meldug.

4.3. Geografiske område: Området, hvor der dyrkes Mazzarrone-spisedruer, ligger på tværs af provinserne Catania og Ragusa og omfatter kommunerne Caltagirone, Licodia Eubea og Mazzarrone, som ligger i provinsen Catania, og kommunerne Acate, Chiaramonte Gulfi og Comiso, som ligger i provinsen Ragusa. Området er angivet på et kort i størrelsesforholdet 1:25000.

4.4. Bevis for oprindelse: Området for denne betegnelse har sit centrum, både i geografisk og socioøkonomisk forstand, i kommunen Mazzarrone. Dyrkningen af spisedruer i Mazzarrone-området går langt tilbage. Allerede i det 19. århundrede var der vinmarker i dette område, hvilket fremgår af tinglyste købs- og salgspapirer fra slutningen af det 19. og begyndelsen af det 20. århundrede. I sin bog "La civiltà della vite in Sicilia" fortæller Pastena således, at produktionen af spisedruer ved slutningen af det 19. århundrede udgjorde 5 % af vindrueproduktionen i Caltagirone retskreds. I 1930'erne og 1940'erne blev der i de nævnte områder dyrket forskellige sorter spisedruer. I løbet af 1950'erne skete der store fornyelser inden for vindrueproduktionen, både hvad angår udvikling af viften af vindruesorter og dyrkningsmetoder, som sammen med forskellige jordreformer var med til at udvikle vindruedyrkningen inden for hele det nævnte område. Samtidig er der sket det, at vinbønderne i området hat specialiseret sig gennem indførelse af nye dyrkningsmetoder og tekniske metoder til at fremskynde eller udskyde modningen af druerne. Muligheden for at spore produktet er sikret ved, at producenterne af Mazzarrone-spisedruer skal lade deres vinmarker indskrive i et register, som føres og opdateres af en kontrolorganisation. Producenterne har desuden pligt til inden for en tidages frist at meddele den forventede dato for høstens påbegyndelse og at fremlægge en afsluttende erklæring om, hvor stor årets produktion har været.

4.5. Fremstillingsmetode: Til dyrkningen af spisedruer anvendes pergola-metoden. Til sorten Cardinal anvendes desuden espalier. Plantetætheden er på mellem 1000 og 1600 planter pr. hektar ved pergola-metoden og på mellem 1800 og 2500 planter pr. hektar for espalier-metoden. En af de anvendte dyrkningsmetoder har særlig stor betydning. Den består i at tildække vinstokken med plasticfolie, hvorved det er muligt at fremskynde modningen til juni og at trække høstperioden til slutningen af december. Herudover er beskæringen vigtig for dyrkningen, idet den kan finde sted både, når planten er nøgen, og når den har blade. Beskæringen i væksperioden skal ses i forlængelse af vinterbeskæringen og tjener bl.a. til at sikre balancen mellem plantens vækst- og reproduktionsfase. Arbejdet med frugtsætningen, udtynding af klaserne, klasernes placering og andre praktiske indgreb er meget vigtige for det løbende arbejde med at forbedre produktionens kvalitet. Den højst tilladte produktion er på 35000 kg vindruer pr. hektar ved produktion efter pergola-metoden og 20000 kg pr. hektar, når der anvendes espalier.

4.6. Tilknytning: Produktion af spisedruer i de nævnte områder har i betragtelig grad bidraget til den økonomiske udvikling og opsvinget i handelsaktiviteterne i hele regionen. Af den aktive del af befolkningen er 67,7 % beskæftiget inden for landbruget, hvor der næsten udelukkende dyrkes spisedruer. Dyrkningen af spisedruer udgør således i Mazzarrone-området over 90 % af den lokale landbrugsproduktion. Klima- og jordbundsforholdene, som er særlig gunstige for dyrkningen af spisedruer, og den høje grad af specialisering i dette område gør, at slutproduktet på grund af de kvalitetsmæssige, organoleptiske og handelsmæssige egenskaber adskiller sig fra lignende produkter produceret i andre regioner. Jordbunden, som består af sandstens-regosol, løse kalksten, sjældent ler, er meget frugtbar. Dyrkningen af spisedruer i Mazzarrone-området er ikke kun vigtig i økonomisk sammenhæng - som befolkningens hovedindtægtskilde - men også i kulturel og social henseende, da den siden starten i forrige århundrede har videreudviklet sig og nu er blevet en fast bestanddel af det lokale live. Mazzarrone-spisedruerne er takket være den stærke specialisering, der har fundet sted i tidens løb, og druens (organoleptiske og kommercielle) kvalitetskendetegn slået godt igennem på det nationale marked.

4.7. Kontrolinstans Navn: Certiquality - Istituto di certificazione della qualità - Settore Certiagro

Adresse: Via G. Giardino, 4, I-20123 Milano.

4.8. Mærkning: På emballagen, som skal være lukket på en sådan måde, at indholdet ikke kan komme ud, eller direkte på druerne angives "Uva da tavola di Mazzarrone" sammen med oplysning om sortsnavn. Umiddelbart herunder skal angives "Indicazione geografica protetta" (BGB). Emballagen skal være forsynet med betegnelsens logo, som består af et ovalt felt med blåt omrids (havet), som omkranser et grønt omrids af Sicilien. Inden for omridset af Sicilien er der i den underste højre halvdel fem gule ringe med gyldne konturer, og i midten er der en sjette ring, som ligeledes er gul med en gylden kontur, og som er noget større end de andre. Øverst i det ovale felt er der med mørkeblåt skrevet) "IGP". Mærket "Uva da tavola di Mazzarrone" er påført hen over omridset af Sicilien i den midterste og underste tredjedel af det ovale felt.

4.9. Krav i nationale bestemmelser: -

EF-nr.: G/IT/00170/2000.11.17.

Dato for modtagelsen af den fuldstændige ansøgning: 22. april 2002.